AKKC og Aalborg Karneval står bag lysshow i Kildeparken, som skal give gæsterne en god oplevelse, når mørket falder på - i en trist coronatid.

Aalborg Karneval og Aalborg Kongres & Kultur Center (AKKC) er gået sammen om at give nordjyderne en lysende oplevelse hele december. Her kan gæsterne i Kildeparken nemlig se træerne, søen og bygningerne blive lyst op af tusindvis af farvede lys. Lysorgiet, der har fået navnet ’Lys i Mørket’, er tændt i hele december. - Projektet var oplagt, da det er det mest corona-venlige vi kunne finde på samtidigt med, at vi altid har drømt om at lave noget smukt med lys i Kildeparken, som er vores andet hjem. Dette bliver startskuddet til en årlig lysfestival i december, som vi håber hele byen lege med på, opfordrer en juleglad Sjaja Haddadi, der er sekretariatsleder hos Aalborg Karneval. Både foreningen Aalborg Karneval og AKKC har været hårdt ramt økonomisk af corona-krisen, og derfor ønskede begge teams at give nordjyderne en anden form for god oplevelse. - Hele AKKC havde glædet sig til at se huset folde sig ud i det nye samarbejde med Aalborg Karneval til Horror Night. Men ak og ve! Igen var coronaen den skjulte modarrangør! Derfor var vi heller ikke et sekund i tvivl, da de kreative hjerner fra Aalborg Karneval kom med forslaget om Lys i Mørket. Genialt i en mørketid, og sammen har vi på rekordtid skabt en ny Aalborg-begivenhed, siger en lysende glad AKKC-direktør, Nicolaj Holm. Udover lysene vil der også være julemusik hos de Syngende Træer, der står placeret rundt omkring AKKC. Her spiller 60 træer musik. Oplev 'Lys i Mørket' i Kildeparken lige her: